รีไฟแนนซ์บัตรเครดิต
ช่วงนี้จะเห็นโฆษณาประชาสัมพันธ์ธนาคารพาณิชย์รับรีไฟแนนซ์บัตรเครดิต ก็น่าจะเป็นทางเลือกหนึ่งที่น่าสนใจของคนที่กำลังมีปัญหาหนี้บัตรเครดิต หรือบัตรกดเงินสดหลายใบ ที่กำลังเผชิญปัญหาชักหน้าไม่ถึงหลัง รูดบัตรนั้นมาชำระบัตรนี้ วิ่งหาเงินมาผ่อนชำระหนี้บัตรเครดิตแบบเดือนชนเดือนไม่ไหว
27 มี.ค. 2558

ช่วงนี้จะเห็นโฆษณาประชาสัมพันธ์ธนาคารพาณิชย์รับรีไฟแนนซ์บัตรเครดิต ก็น่าจะเป็นทางเลือกหนึ่งที่น่าสนใจของคนที่กำลังมีปัญหาหนี้บัตรเครดิต หรือบัตรกดเงินสดหลายใบ ที่กำลังเผชิญปัญหาชักหน้าไม่ถึงหลัง รูดบัตรนั้นมาชำระบัตรนี้ วิ่งหาเงินมาผ่อนชำระหนี้บัตรเครดิตแบบเดือนชนเดือนไม่ไหว
การรวมหนี้ไว้ที่เดียวและยืดระยะเวลาการชำระหนี้ออกไปเพื่อให้การผ่อนชำระต่อเดือนให้ลดลงบ้าง รวมทั้งไม่ต้องถูกชาร์จเบี้ยปรับการผิดชำระหนี้ และค่าธรรมเนียมการทวงหนี้อีกเดือนละ 250-350 บาท หรือลดภาระการจ่ายดอกเบี้ยบัตรเครดิต บัตรกดเงินสดที่ดอกเบี้ยสูงถึง 20-28% มาเหลือดอกเบี้ย 10-20% และส่วนใหญ่จะมีการเปลี่ยนการคิดอัตราดอกเบี้ยแบบคงที่มาเป็นอัตราดอกเบี้ยแบบลดต้นลดดอกเบี้ย 
ปัจจุบัน มีธนาคารพาณิชย์หลายแห่งที่เปิดให้บริการรับการรีไฟแนนซ์บัตรเครดิต เช่น ธนาคารทหารไทยมีสินเชื่อส่วนบุคคล รีไฟแนนซ์ ทีเอ็มบี โดยมีโปรโมชั่น ดอกเบี้ยปีแรกที่ 10% หลังจากเดือนที่ 13 จะคิดดอกเบี้ย 22-24% ให้วงเงินกู้  3 หมื่น-1 ล้านบาท หรือไม่เกิน 5 เท่าของรายได้/ธนาคารกรุงไทยมีสินเชื่อกรุงไทย ซูเปอร์อีซี่ ให้วงเงินกู้ไม่เกิน 5 เท่าของรายได้ ระยะเวลาให้กู้ 12-60 เดือน/ธนาคารซิตี้แบงก์ ให้วงเงินกู้ 5 เท่าของเงินเดือน หรือไม่เกิน 7.5 แสนบาท/ด้านธนาคารออมสินมีสินเชื่อเพื่อการโอนหนี้ แต่เน้นเฉพาะข้าราชการ ให้กู้ไม่เกิน 30 เท่าเงินเดือน วงเงินสูงสุด 2 ล้านบาท อัตราดอกเบี้ยแบบลดต้นลดดอกเบี้ย
หลักการเบื้องต้นที่ธนาคารจะรับพิจารณารีไฟแนนซ์บัตรเครดิต จะคำนึงถึงความสามารถการชำระหนี้ ต้องมีบุคคลค้ำประกันหรือมีหลักทรัพย์ค้ำประกัน และไม่มีประวัติการค้างชำระหนี้ (ติดเครดิตบูโร) เป็นต้น
สำหรับผู้ที่จะต้องการรีไฟแนนซ์ สามารถหาข้อมูลหรือสอบถามเจ้าหน้าที่ของแต่ละธนาคารได้และต้องพิจารณาอย่างรอบคอบทั้งเงื่อนไขการรีไฟแนนซ์ และค่าธรรมเนียมแอบแฝง เช่น ค่าธรรมเนียมการรีไฟแนนซ์หนี้ 0.05% หรือใช้กลยุทธ์ดอกเบี้ยถูกในช่วงปีแรกๆ หลังจากปีหลังๆ ดอกเบี้ยจะสูง และปัจจุบันยังมีเว็บไซต์ต่างๆ ที่ชักจูงเป็นที่ปรึกษารับรีไฟแนนซ์ อ้างว่าติดเครดิตบูโรกู้เงินได้ จัดหาแหล่งเงินกู้นอกระบบเพื่อมารีไฟแนนซ์ก็ต้องระวังด้วย 
อย่างไรก็ตาม การรีไฟแนนซ์หนี้ก็เป็นอีกหนึ่งวิธีที่ทำให้เรามีโอกาสการเป็นอิสระจากการเป็นหนี้เร็วขึ้น